Trekker-skietery: Regering help met begrafnisDié foto van die werker se bebloede liggaam wat bo-op die trekker lê is Maandag op sosiale media gedeel. Die foto is deur Maroela Media verbloem weens die grafiese aard daarvan. Foto: Facebook Die Gautengse provinsiale regering het Donderdag gesê hy sal die plaaswerker wat Saterdag in die Tarlton-omgewing buite Krugersdorp op ŉ trekker doodgeskiet is se familie help om hom “ŉ waardige afskeid” te gee. Nhlakanipho Nkontwana, hoof van die departement van ekonomiese ontwikkeling, omgewingsake, landbou en landelike ontwikkeling, het gesê Lebogang Maile, die betrokke LUR, het onderneem dat die regering Aaron Mutavhatsindi (43) se familie sal bystaan om hom hierdie naweek in Venda ter ruste te lê. Nkontwana het na Mutavhatsindi se dood as ŉ “dubbele tragedie” verwys en gesê sy dood was ŉ harde slag vir sy familie en afhanklikes. “Die oorledene was die betroubare voorsiener vir sy familie en nou sal sy afwesigheid sy familie in dieper armoede en wanhoop dompel,” het Nkontwana gesê. “Ons hulp is nie genoeg nie. Ons sou graag meer wou doen.” Hy het gesê die departement beplan tans ŉ vergadering met alle belanghebbendes om die uitdagings in die landbousektor te bespreek. Hierdie besprekings sal spesifiek fokus op die uitbuiting van en rasse-aanvalle op plaaswerkers, onwettige uitsettings van mense wat op plase woon en ander verwante kwessies. Maroela Media het vroeër berig Mutavhatsindi is Saterdag naby die Matshelapad- informele nedersetting doodgeskiet toe hy na bewering sy werkgewer se trekker sonder toestemming geneem het. ŉ 46-jarige veiligheidswag, wat later as PWJ Durant geïdentifiseer is, is in hegtenis geneem in verband met Mutavhatsindi se dood en het reeds op aanklag van moord in die plaaslike landdroshof verskyn. Die beskuldigde sal Maandag weer in die hof verskyn wanneer hy na verwagting om borgtog sal aansoek doen.